เงินฝากปรอทแตก8เดือนจ่าย3.45%
แบงก์แลนด์ขย่มออกเงินฝากดอกเบี้ยสูง 8 เดือน 3.45%
9 มี.ค. 2555

แบงก์แลนด์ขย่มออกเงินฝากดอกเบี้ยสูง 8 เดือน 3.45% 
นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ เปิดเผยว่า ธนาคารได้ออกผลิตภัณฑ์เงินฝากประจำพิเศษ 8 เดือน “LH Bank Lucky” เป็นบัญชีเงินฝากประจำระยะเวลา 8 เดือน อัตราดอกเบี้ย 3.45% เปิดบัญชีขั้นต่ำที่ 1 แสนบาท และไม่จำกัดวงเงินสูงสุด 
นอกจากนี้ ได้ออกเงินฝากประจำพิเศษ 12 เดือน “LH Bank Lucky Step” ให้อัตราดอกเบี้ยรูปแบบขั้นบันไดเดือนที่ 1-3 ดอกเบี้ย 2.75%, เดือนที่ 4-6 ดอกเบี้ย 3%, เดือนที่ 7-9 ดอกเบี้ย 3.25%, เดือนที่ 10-11 ดอกเบี้ย 3.55% และเดือนสุดท้ายรับดอกเบี้ย 8.5% เฉลี่ยจะได้ดอกเบี้ยทั้งโครงการเท่ากับ 3.55% เปิดบัญชีขั้นต่ำ 1 หมื่นบาท และไม่จำกัดวงเงินสูงสุด เริ่มตั้งแต่วันที่ 9 มี.ค.-30 เม.ย. 2555 โดยธนาคารได้ตั้งเป้าหมายระดมเงินฝากจากทั้ง 2 ผลิตภัณฑ์ไว้ 2,500 ล้านบาท
ก่อนหน้านี้ธนาคารไทยพาณิชย์ออกแคมเปญบัญชีเงินฝาก 555 โดยฝากทุกๆ 1 หมื่นบาท รับดอกเบี้ย 555 บาท ฝากเพียง 555 วัน อัตราดอกเบี้ย 3.65% เปิดบัญชีขั้นต่ำ 5 หมื่นบาท จำกัดสูงสุด 20 ล้านบาท ไปจนถึง 12 เม.ย.นี้ ขณะที่ธนาคารซีไอเอ็มบี ไทย เสนอ 2 โปรแกรมเงินฝากพิเศษ “Happy Fixed” เงินฝากประจำ 5 เดือน ดอกเบี้ย 3.30% เปิดบัญชีขั้นต่ำ 1 หมื่นบาทขึ้นไป และ “Speed Savings” เงินฝากออมทรัพย์ ดอกเบี้ยสูง 2.75% เมื่อซื้อกองทุนหรือประกัน